Aiempi päätös poistetaan ja Kittilän hallintojohtaja tekee asiasta viranhaltijapäätöksen.

Kittilän kunnanhallitus käsitteli jälleen tiistaina Ylen toimittajan Jyri Tynkkysen oikaisuvaatimusta, joka koski päätöstä salata kunnanhallituksen päätöksiä.

Kittilän hallintojohtaja on esittänyt oikaisuvaatimuksen hyväksymistä ja asiakirjojen julkistamista vedoten lakiin. Asian käsittelyä on jarruttanut epäselvyys vs. kunnanjohtaja Sanna Ylinamman esteellisyydestä.

Edellisessä kunnanhallituksen kokouksessa asia palautettiin valmisteluun kun vs. kunnanjohtaja ilmoitti, ettei olekaan esteellinen vaan voi toimia esittelijänä asiassa. Tiistaisessa Kittilän kunnanhallituksen kokouksessa vs. kunnanjohtaja ilmoitti sittenkin olevansa esteellinen, ja poistui kokouksesta käsittelyn ajaksi.

Kunnan hallintojohtaja Esa Mäkinen esitti, että aikaisemmassa päätöksessä olleiden asiavirheiden vuoksi päätös poistetaan ja hän tekee itse asiassa viranhaltijapäätöksen. Kunnanhallitus hyväksyi esityksen.

Tämä tarkoittaa sitä, että hallintojohtaja Esa Mäkinen julkistaa aiemmin salatut kunnanhallituksen asiakirjat koko valtuustokaudelta siltä osin kun asiat ovat julkisia. Kittilän kunnanhallitukselle jää vielä mahdollisuus käyttää asiassa otto-oikeutta.

Joitakin liikesalaisuudeksi tai yksityisasiaksi laskettavia tietoja salataan, ja tässä kestää jonkin aikaa, Mäkinen sanoo Yle Rovaniemelle.